**RTU Būvniecības inženierzinātņu fakultātes**

**ATTĪSTĪBAS KONCEPCIJA 2021–2026**

**Būvniecības inženierzinātņu fakultātes (BIF) stratēģijas pamatprincipi**

1. Zinātnē, inovācijās balstīts un sadarbībā ar industriju veidots studiju process, kas nodrošina būvniecības nozarei nepieciešamo speciālistu sagatavošanu.
2. Starptautiskās konkurētspējas paaugstināšana un sadarbības veicināšana zinātnes, inovāciju un studiju jomā.
3. Kļūt par inovatīvāko būvniecības inženierzinātņu kompetences centru Baltijā.

**BIF vīzija un stratēģiskie mērķi tās sasniegšanai**

Rīgas Tehniskās universitātes BIF vīzija – nodrošināt starptautiski konkurētspējīgu augstas kvalitātes zinātnisko pētniecību, augstāko izglītību, tehnoloģiju pārnesi un inovācijas būvniecības inženierzinātņu jomā. Atbilstoši tam tiek noteikti šādi stratēģiskie mērķi tās realizācijai:

1) izcila pētniecība;

2) kvalitatīvs studiju process;

3) ilgtspējīga valorizācija un industriālie pētījumi;

4) institucionāla ekselence; tās sasniegšanai tiek definēti vēl seši apakšmērķi:

* + - digitalizācija;
    - ilgtspējīga attīstība;
    - efektīva finanšu un administratīvā darbība;
    - internacionalizācija;
    - komunikācija un sadarbība;
    - cilvēkresursu attīstība.

**BIF stiprās un vājās puses**

BIF attīstības stratēģija ir izstrādāta, balstoties uz RTU stratēģijā 2021.–2025. gadam iekļautajiem mērķiem un uzdevumiem, kā arī kopīgi universitātei sasniedzamajiem rezultatīvajiem rādītājiem. RTU darbības pamats ir zinātne, inovācijās balstīts un sadarbībā ar industriju veidots studiju process, kas nodrošina Latvijas tautsaimniecībai nepieciešamo speciālistu sagatavošanu, tādējādi kalpojot par pamatu Latvijas ilgtspējīgai attīstībai.

Lai stratēģijā noteiktajiem mērķiem definētu sasniedzamus uzdevumus, ir nepieciešams veikt BIF stipro un vājo pušu identificēšanu. Uzskatu, ka BIF stiprās puses ir šādas:

* augstas kvalifikācijas mācībspēki;
* plaša sadarbība ar nozares uzņēmumiem, BIF kopējais līgumdarbu apjoms veido ~24 % no RTU līgumdarbu apjoma, un jau vairākus gadus tas ir otrs labākais RTU;
* nozares profesionālo asociāciju un mācībuspēku sadarbība;
* starptautiskā sadarbība Baltijas valstīs ar Viļņas Ģedimina tehnisko universitāti (VĢTU), Tallinas Tehnisko universitāti (TalTech) un Kauņas Tehnoloģisko universitāti (KTU);
* aktīva dalība starptautiskajās asociācijās;
* liels studējošo skaits un studiju programmu popularitāte;
* modernas un starptautiskajiem standartiem atbilstošas telpas (sākot ar 2022. gadu pēc fakultātes ēkas atjaunošanas);
* ievērojami piesaistīto ES pētniecisko projektu finanšu līdzekļi;
* zinātniskajai pētniecībai pieejamas augstvērtīgas pasaules līmeņa laboratorijas;
* personāla dalība profesionālās valsts un starptautiska mēroga ekspertīzēs.

Diemžēl vēl ir arī jautājumi, kas traucē BIF pilnvērtīgai attīstībai, un tie ir šādi:

* administrācijas spēja ātri reaģēt uz nepieciešamajām izmaiņām studiju un zinātnes procesos;
* ierobežoti finanšu resursi un cilvēkresursi;
* konkurences trūkums uz izsludinātajām akadēmiskā personāla štata vietām;
* BIF pārbūves periodā radušās grūtības zinātniskās pētniecības iekārtu pārvietošanā un izmantošanā, kuras var ietekmēt starptautisku zinātnes un infrastruktūras projektu realizāciju;
* studiju process nav pielāgots dramatiskajai jauno studentu atšķirīgajai sagatavotības līmeņa izkliedei, kas rada ievērojamu studējošo atbirumu tieši pirmajā studiju gadā;
* studiju programmās liels mazu kredītpunktu kursu īpatsvars.

**I. Zinātniskās darbības attīstība**

Balstoties uz 2021. gadā veiktās zinātniskās institūcijas Būvniecības inženierzinātņu fakultātes zinātnisko akreditāciju, ir nepieciešams nekavējoties veikt darbības, lai ņemtu vērā ekspertu norādījumus. Piedāvāju izveidot darba grupu no zinātnisko institūtu direktoriem, tajā iesaistot arī vadošos pētniekus, lai sastādītu aktivitāšu plānu BIF dekāna vietniekam zinātniskajā darbā. Atbilstoši izstrādātajam plānam BIF zinātniskajam vērtējumam nākamajā akreditācijas periodā ir jābūt ne zemākam par 4.

Perspektīvē BIF ir jāattīsta un jāpilnveido esošie zinātniskie pētniecības virzieni, sekojot līdzi jaunākajām tendencēm būvniecības nozarē, īpašu uzmanību veltot sadarbībai ar Latvijas vadošajām būvfirmām un būvmateriālu ražotājiem, kā arī sadarbībai ar Eiropas universitāšu zinātniekiem radniecīgos pētniecības virzienos. Vienlaicīgi ir jāturpina arī zinātnisko līgumdarbu realizācija, veicot industriālus pētījumus.

Sadarbības partneru analīzei un segmentēšanai ir jānotiek atbilstoši dažādiem iespējamajiem sadarbības mērķiem. Ņemot vērā ierobežotos BIF resursus, ir jāveic prioritāro ārvalstu sadarbības partneru atlase un sadarbības potenciāla izvērtēšana, kā rezultātā tiek pieņemts lēmums, ar kuriem no partneriem tiek veidota ciešāka sadarbība. BIF prioritātei ir jābūt Eiropas un Ziemeļvalstu finansētu projektu aktīvākai piesaistei. BIF pārstāv RTU Eiropas Būvniecības fakultāšu asociācijā *(Association of European Civil Engineering Faculties – AECEF)* un Eiropas Būvinženieru izglītības un apmācības asociācijā *(European Civil Engineering Education and Training Association – EUCEET)*. Darbojoties kā minētajās, tā arī citās starptautiskajās nozaru institūcijās un asociācijās, kā arī uzņemoties šo starptautisko organizāciju koordinatoru lomu, ir iespēja piesaistīt minēto institūciju iniciēto projektu līdzekļus.

Tuvākajā nākotnē BIF ir nepieciešams turpināt piesaistīt jaunus pētniekus, ievirzot viņus zinātniskajā apritē un veicinot viņu profesionālo pilnveidošanos un pētījumu rezultātu publicēšanu zinātniskajos izdevumos, kuriem ir augsts ietekmes faktors. Šis uzdevums ir jārisina pakāpeniski, lai pilnvērtīgi notiktu zināšanu un pieredzes apmaiņa starp jaunajiem speciālistiem un BIF vadošajiem zinātniekiem. Tāpat arī veicināt un atbalstīt pētnieciskā personāla zinātniskās kvalifikācijas paaugstināšanu. BIF pētniecības projektos aktīvāk ir jāpiesaista jauni un spējīgi maģistranti un industriālie doktoranti, kuri turpinās pastāvīgi darboties šādos prioritārajos pētījumu virzienos:

* būvkonstrukciju apakšnozare;
* būvmehānikas apakšnozare;
* būvmateriālu un būvtehnoloģijas apakšnozare;
* ģeodēzijas apakšnozare;
* transporta un satiksmes nozare; sauszemes transporta un infrastruktūras apakšnozare;
* siltuma, gāzes un ūdens inženiersistēmu apakšnozare;
* ilgtspējīga būvniecība;
* enerģijas taupīšana un iegūšana ūdens inženiersistēmās;
* mehānikas nozares cietvielu mehānikas apakšnozare;
* betona mehānika;
* BIM.

Lai paaugstinātu BIF konkurētspēju RTU struktūrvienību reitingā, ir nepieciešams pētījumu rezultātus publicēt tikai *SCOPUS* vai *Web of Science* indeksējamos izdevumos un žurnālos ar augstu ietekmes faktoru.

Sadarbībā ar TalTech un KTU ir jāorganizē BIF starptautiskā zinātniskā konference, kuras rakstu krājumu tiks ievietots *SCOPUS* datubāzē. Jāizmanto RTU atjaunotās infrastruktūras piedāvātās iespējas konferenču un kongresu rīkošanai.

Ir jāturpina mērķtiecīga BIF materiāli tehniskās bāzes uzlabošana, tāpēc īstermiņā ir plānots projektu realizāciju veikt ciešā sadarbībā ar citām RTU zinātniskajām struktūrvienībām. Savukārt atjaunotajā BIF korpusā ir jāizveido racionāls zinātnisko un mācību laboratoriju izvietojums, kā arī jāuzlabo to sadarbība zinātnes un studiju procesā.

BIF nosūtīs savus vadošos pētniekus pieredzes apmaiņas braucienos uz partneraugstskolām, lai izpētītu un ieviestu jaunākās zinātniskās pētniecības tehnoloģijas un apmācības principus. Jāturpina sekmīgi realizētā sadarbība ar Baltijas valstu universitātēm, jo īpaši ar VĢTU un TalTech. Ir svarīgi arī turpināt komunikāciju ar jaunajiem sadarbības partneriem – Padujas, Turīnas, Vroclavas, Sanktpēterburgas un Kauņas universitātēm. Lai attīstītu zinātnisko darbību, ir svarīgi publicēt aktuālus zinātniskos rakstus, kā arī pilnveidot un turpināt sadarbību kopīgā RTU, VĢTU un TalTech zinātniskā žurnāla “Baltic Journal of Road and Bridge Engineering”, kas citēts *SCOPUS* un *Web of Science* datubāzēs, izdošanā.

**II. Studiju procesa attīstība**

RTU Būvniecības inženierzinātņu fakultātes piedāvātās studiju programmas atbilst Eiropas Būvinženieru izglītības asociācijas *(European Civil Engineering Education and Training Association)* rekomendācijām, un to skaits ir uzskatāms par optimālu. 2021. gada pirmajā pusē visas BIF studiju programmas ir sagatavotas akreditācijai, bet 2022. gadā ir plānots pabeigt to akreditācijas procesu. Paralēli studiju programmu akreditācijai būs jāveic nepieciešamās izmaiņas atbilstoši jaunajiem būvniecības nozares profesiju standartiem, kuri varētu būt apstiprināti 2021. gada otrajā pusē. Studiju kursos ir jāiekļauj jautājumi par ANO Ilgtspējīgas attīstības mērķu sasniegšanas veicināšanu.

Tomēr būtiska problēma ir BIF mācībspēku un būvniecības nozares atalgojuma atšķirība. Lai to risinātu, sadarbībā ar RTU administrāciju ir nepieciešams izstrādāt rīcības plānu, kā panākt no Izglītības un zinātnes ministrijas budžeta finansētās studiju vietas absolūtā finansējuma apjoma palielināšanu.

BIF mērķis ir saglabāt situāciju, kurā vismaz 70 % no akadēmiskā personāla ir doktora zinātniskais grāds, un paredzēt šī rādītāja kāpinājumu līdz pat 80 %. Tā kā fakultāte realizē bakalaura profesionālās un maģistra profesionālās studiju programmas, tad augstas klases profesionāļu piesaiste no ražošanas sfēras ir jāuzskata par ieguvumu studentiem, un šiem speciālistiem varētu arī nebūt inženierzinātņu doktora grāda. Ņemot vērā ļoti veiksmīgo sadarbību ar būvniecības nozari, šobrīd nav konstatētas problēmas ar prakses vietu nodrošināšanu BIF studentiem.

Ņemot vērā tendenci, ka vecāko kursu studenti mācības savieno ar darbu, ir nepieciešama studiju norises plānojuma optimizēšana (piemēram, moduļu apguve, nodarbības pēcpusdienās u. c.). Jo īpaši šī tendence ir izteikta maģistra līmeņa studijās, kā arī nākotnē uzsākot dažādus mūžizglītības studiju virzienus. Tāpēc ir plānots turpināt studiju kursu digitalizāciju un *Project based learning* metodes plašāku praktizēšanu, kas studentiem nodrošinātu iespēju pašiem veikt noteiktu konstrukciju analītiskus aprēķinus, savām rokām izgatavot konstrukciju modeli un noslēgumā veikt tā testēšanu.

Savukārt sadarbībā ar BIF Studentu pašpārvaldi ir plānots attīstīt Studentu laboratoriju kā studiju kompetences centru, kurā vecāko kursu studenti varētu dalīties pieredzē ar jaunākajiem studiju kolēģiem. Lai uzlabotu studiju procesu, ar BIF Studentu pašpārvaldi un grupu vecākajiem ir ieplānotas tikšanās ne retāk kā reizi semestrī.

Sākot ar 2022. gadu, pēc fakultātes ēkas atjaunošanas uzsāksies arī mācību laboratoriju aprīkojuma tālāka pilnveide un paplašināšana. Tas tiešā veidā būs saistīts arī ar jaunā perspektīvā mūžizglītības studiju virziena – Ilgtspējīga būvniecība un digitalizācija – attīstību.

Ņemot vērā, ka jaunākās IT tehnoloģijas ir kļuvušas par praktizējošu būvinženieru neatņemamu darba sastāvdaļu, ir nepieciešama to integrācija studiju procesā, to realizējot specializētajos studiju kursos praktiskajās nodarbībās. Prasmes lietot tehnoloģijas aprēķinu un būvniecības dokumentācijas (BIM modeļa, rasējumu, specifikāciju) sagatavošanā dod iespēju studentiem veiksmīgāk iekļauties gan Latvijas, gan starptautiskajā darba tirgū. Savukārt attīstoties būvniecības digitalizācijai, ir nepieciešams veikt šādas aktivitātes:

* pilnībā noslogot BIF datorklasi, to izmantojot gan mācībspēkiem ieplānoto praktisko nodarbību ralizēšanā, gan studentiem ārpusstudiju procesam ieplānotajiem laikiem piekļūstot datorklasei klātienē un ar attālinātās piekļuves programmatūras palīdzību, piemēram, kā šobrīd tiek realizēti Būvniecības digitalizācijas centra BIM kursi;
* informēt pasniedzējus par programmatūras un datorklases pieejamību, akcentējot, ka liela daļa programmatūru izstrādātāju piedāvā izglītības iestādēm bezmaksas programmatūru, piemēram, Trimble, Autodesk, Graphisoft, BEXEL Consulting, Synchro u. c.;
* pasniedzēju kompetences paaugstināšanā ir jāiesaista programmatūru izplatītāji, kuri ir ieinteresēti apmācīt studentus konkrētu programmatūru lietošanā, tādējādi atvieglojot mācībspēku sagatavošanos programmatūru lietošanā studiju procesā;
* nepieciešams tehnisks atbalsts no IT dienesta, instalējot un uzturot programmatūru veiktspēju, dažādu tehnisku risinājumu rašanā. Piemēram, daudzām programmatūru licencēm tiek izmantoti e-pastu konti, kuri piesaistīti @rtu platformai, un šādu atbalstu var sniegt tikai RTU centralizētais IT dienests.

Paredzēts turpināt esošo ANSYS Academic  Campus licenču uzturēšanu un programmu pieejamību BIF darbiniekiem, maģistrantiem un doktorantiem. Vēlams papildus nodrošināt  datorklasi ar 3D konstrukciju aprēķinu Dlubal RFEM un Trimble Tekla Structures programmu dzelzsbetona būvkonstrukciju modelēšanai un rasējumu izstrādāšanai.

Turpinot Būvniecības digitalizācijas centra sekmīgi uzsākto darbību, ir jāattīsta BIM tehnoloģijas jautājumu iekļaušana arī studiju programmās “Transportbūves”, “Ģeomātika”, “Siltuma, gāzes un ūdens tehnoloģija”. Ir nepieciešams maģistrantūras studiju programmā “Būvniecība” izveidot specializāciju “BIM koordinators”, kas laika gaitā varētu kļūt par atsevišķu studiju programmu. Būtu lietderīgi starptautisko studiju programmu “Būvniecība” veidot arī maģistra studiju līmenī, kurā vietējie un ārzemju studenti apgūtu zināšanas angļu valodā.

Fakultātes akadēmiskajam personālam jāturpina līdzšinējā un jāpaplašina sadarbība ar ārzemju universitātēm un dalība starptautiskajās asociācijās, konferenču zinātniskajās komitejās un žurnālu redkolēģijās. Jaunu sadarbības partneru – Padujas, Turīnas, Vroclavas, Sanktpēterburgas, Kauņas Tehnoloģiskās universitātes – piesaiste. Intensīvāk un mērķtiecīgāk jāizmanto *ERASMUS+* mobilitātes programmas, kas tiešā veidā sekmē sadarbības projektu noslēgšanu un realizāciju ar ārzemju augstskolām.

Sākot ar 2021./2022. studiju gadu, tiks uzsākta bakalaura akadēmiskās studiju programmas “Civil Engineering” realizācija, kas plānota sadarbībā ar Ārzemju studiju departamentu un kuras realizācija notiks tikai angļu valodā. Šai studiju programmai ir jāpabeidz mācību metodiskās literatūras izstrāde angļu valodā.

**III. Valorizācijas pasākumi un industriālie pētījumi**

Lai zinātniskās pētniecības rezultāti nākotnē tiktu veiksmīgi izmantoti un ieviesti ražošanā, informācija par tiem ir jāizplata pēc iespējas ātrāk un plašāk. Tāpēc BIF zinātnieki savu pētījumu rezultātu komercializāciju un tehnoloģiju pārnesi realizēs ciešā sadarbībā ar Inovāciju un tehnoloģiju pārneses centru, kā arī Zinātnes un inovāciju centru. Tas dos iespēju operatīvi informēt būvniecības nozares uzņēmumus par pētniecības projektu aktivitātēm, rezultātiem, meklēt izstrādāto produktu potenciālo lietojumu un risināt intelektuālā īpašuma aizsardzības jautājumus, kas sekmēs ANO definēto Ilgtspējīgas attīstības mērķu īstenošanu dzīvē.

Lai sasniegtu nospraustos mērķus, ir plānota dalība vietējās un starptautiskās konferencēs, zināšanu un pieredzes pārnesei izmantojot starptautiskos inovāciju tīklus, projektu rezultātu prezentēšana un semināru organizēšana būvniecības nozares speciālistiem.

BIF tiks attīstīti inovatīvi zinātniskās pētniecības virzieni, sekojot līdzi jaunākajām tendencēm būvniecības nozarē, un īpaša uzmanība tiks veltīta sadarbībai ar Latvijas vadošajām būvfirmām un būvmateriālu ražotājiem, kā arī sadarbībai ar Eiropas universitāšu zinātniekiem radniecīgos pētniecības virzienos. Tādā veidā tiks stimulēta maģistrantūras un doktorantūras studentu iesaistīšanās pētniecības projektu izstrādāšanā un realizācijā, radot potenciālu jaunu un spējīgu pētnieku iesaistei BIF zinātnisko institūtu darbībā nākotnē.

Atbalstot BIF mācībspēku dalību starptautiskos un vietējos projektos, kā arī līgumdarbos, tiks piesaistītas papildu finanses fakultātes darbinieku algām un materiālās bāzes attīstībai.

BIF valorizācijas mērķis ir veikt aktuālus zinātniskos pētījumus atbilstoši būvniecības nozares attīstības tendencēm un nākotnes prognozēm. Turpinot Būvniecības digitalizācijas centra un Ekonomikas ministrijas kopīgi uzsākto darbības virzienu – veicināt BIM ceļa kartē iezīmēto pasākumu realizāciju –, tiks izstrādāti speciāli apmācību kursi moduļu veidā, kas ir nepieciešami būvniecības nozarē strādājošajiem.

**IV. Ārējo sakaru nostiprināšana un paplašināšana**

BIF nosprausto mērķu sekmīgai īstenošanai ir nepieciešams turpināt un izvērst iesākto praksi kontaktu veidošanai un pilnveidošanai ar šādām ārējām institūcijām:

* valsts un pašvaldību iestādēm;
* būvniecības uzņēmumiem un būvmateriālu ražotājiem;
* sabiedriskajām iestādēm;
* līdzīga profila augstākajām izglītības iestādēm Eiropā;
* ārvalstu zinātniskajām institūcijām;
* Eiropas Būvniecības fakultāšu asociāciju *(Association of European Civil Engineering Faculties – AECEF)*, kurā BIF pārstāv RTU, sākot ar 2005. gadu;
* Eiropas Būvinženieru izglītības un apmācības asociāciju *(European Civil Engineering Education and Training Association – EUCEET)*, kurā BIF pārstāv RTU, sākot ar 2007. gadu.

Starptautiskās sadarbības jomā ir plānots pilnveidot un tālāk attīstīt BIF prioritāros sadarbības virzienus un veidot jaunus kontaktus:

* studentu un zinātnisko līdzstrādnieku apmaiņu, doktorantu uzņemšanu sadarbības projekta ietvaros ar VĢTU, TalTech un KTU;
* studentu, zinātniskā personāla, pasniedzēju un pārējā personāla mērķtiecīga piesaiste *ERASMUS* un *ERASMUS+* programmā starpvalstu sadarbības veicināšanā (piemēram, Vāciju, Skandināviju un Dāniju);
* starptautisko sadarbību ar esošajiem ārzemju partneriem – Karlsrūes Tehnoloģiju institūtu, Salerno Tehnisko universitāti, Brno Tehnoloģiju universitāti, Lundas universitāti, Vroclavas Tehnoloģiju universitāti –, ar kurām tiek veikti sadarbības projekti un zinātnieku apmaiņa;
* Latvijas un Šveices sadarbības programmas turpināšanu un attīstību;
* sniegt atbalstu semināriem, piemēram, izmantojot Baltijas–Amerikas brīvības fonda *(Baltic-American Freedom Foundation – BAFF)* atbalstu u. tml.;
* dalība *Cost* aktivitātēs;
* veicināt doktorantu un jauno doktoru dalību pēcdoktorantūras stipendiju saņemšanā.

**V. Pozitīvas publicitātes veicināšanas stratēģija**

Paplašinot veiksmīgi uzsākto sadarbību ar RTU Sabiedrisko attiecību departamentu, tiks turpināta sabiedrības informēšana par BIF studiju procesa un zinātnes aktualitātēm. Pozitīvas publicitātes veicināšanas stratēģijas prioritāte ir sabiedrības informētības paplašināšana par aktualitātēm BIF. Lai to īstenotu, ir nepieciešams noformulēt BIF konkurētspējas priekšrocības, ar ko papildināt kopīgo RTU vēstījumu. Tas veicinās skolēnu un jauniešu interesi par inženierzinātnēm, tajā skaitā veidojot sadarbības platformas ar skolām un skolotājiem *STEM* jomās. BIF komunikācijas stratēģiskās mērķauditorijas ir uzņēmēji un nozaru asociācijas, valsts iestādes un lēmumu pieņēmēji, mediji, skolēni un vecāki, skolas. Sabiedriskajos medijos ir plānots celt BIF tēlu un pazīstamību sabiedrībā, t. sk. proaktīvi veidojot sadarbību un konkrētu vēstījumu par dažādām aktualitātēm būvniecības izglītībā un zinātnē. Viena no visvienkāršāk realizējamajām iespējām šai jomā ir BIF mājaslapas darbības aktualizācija un sociālo tīklu izmantošana, lai sasniegtu mērķauditoriju. Šī iespēja nav tikusi pilnvērtīgi izmantota līdz šim brīdim.

Lai to īstenotu, ir nepieciešams organizēt personāla komunikācijas kompetenču pilnveidi un apmācības, definējot katrai personāla grupai nepieciešamo minimālo komunikācijas prasmju līmeni. BIF dekāns pastāvīgi atbalstīs centienus publicēt gan informatīvus, gan plašākus rakstus par būvniecības zinātnes nozarē nozīmīgiem jautājumiem un jaunākajām tehnoloģijām, kā, piemēram, Latvijas Būvinženieru savienības žurnālā “Būvinženieris”. Kā arī savlaicīgi tiks izplatīta informācija par plānotajiem semināriem vai zinātniskajām konferencēm, kas dos iespēju popularizēt BIF zinātniskās darbības rezultātus gan Latvijā, gan ārzemēs.

**VI. Personāla sistēmas attīstība**

Uzsākot darba pienākumus, ir plānotas individuālas pārrunas ar BIF dekāna vietniekiem un struktūrvienību vadītājiem. Tā rezultātā tiks pārrunāti BIF stratēģiskie mērķi un precizēti uzdevumi to sasniegšanai. Lai efektīvi strādātu pie konkrētu uzdevumu detalizētas izstrādes, ir plānots veidot darba grupas (3–5 dalībnieki) BIF prioritāro jautājumu risināšanai. Ņemot vērā, ka darbinieki ir BIF pamatvērtība, ir plānots attīstīt vēlamās cilvēku spējas, kompetences un kvalitātes, lai kļūtu par inovatīvāko būvniecības inženierzinātņu kompetences centru Baltijā.

Lai sasniegtu vēlamo rezultātu, ir jāveicina pasniedzēju attīstība un mūžizglītība atbilstoši būvniecības nozares mainīgajām prasībām. Jānodrošina pasniedzējiem iespēja apgūt un regulāri pilnveidot savas profesionālās kompetences, prasmes un zināšanas, kuras nepieciešamas studiju procesa realizācijai. Darbinieku izaugsmes un motivācijas veicināšanai tiks pilnveidota darba samaksas sistēma ar mērķi mazināt amatu un līgumu sadrumstalotību, tādā veidā paaugstinot darbinieku izpratni par atalgojuma noteikšanas principiem.

Ir svarīgi veicināt BIF struktūrvienību vadītāju līderības un resursu pārvaldības prasmju attīstību. Vadītājui ir jāmotivē aktīvi veicināt savu darbinieku profesionālo attīstību un karjeras izaugsmi, kā arī piesaistīt augsti kvalificētus kandidātus vietējā un starptautiskā līmenī. Kritiski svarīgi ir veikt BIF dekāna vietnieku pienākumu izvērtēšanu un atbildības sadalījumu atbilstoši uzstādītajiem prioritārajiem attīstības mērķiem. Tāpēc ir nepieciešams pārskatīt esošās atbildības un restrukturizēt BIF vadību, padarot komandas darbu efektīvāku un uz rezultātu orientētu. Spēcīgas BIF vadības komandas izveidē ir būtiskas trīs amatu pozīcijas: prodekāns digitalizācijas jautājumos, kurš vada Būvniecības digitalizācijas centra, studiju procesa, mūžizglītības un programmu izstrādātāju / izplatītāju sadarbības koordināciju; zinātņu prodekāns, kurš veicina sadarbību starp BIF struktūrvienībām lai sasniegtu izcilu starptautisku pētniecību, sekmētu jaunāko zinātniskās pētniecības tehnoloģijas ieviešanu, doktorantu piesaisti, valorizāciju un industriālo pētījumu rezultātu komercializāciju; studiju prodekāns, kurš organizē kvalitatīvu studiju procesu, kārto studentu lietvedības jautājumus un nodrošina BIF administratīvo darbību.

Nolūkā uzlabot savstarpējās informētības līmeni, pastāvīgi tiks rīkotas BIF struktūrvienību vadītāju sēdes, kurās paralēli jau ierastajiem jautājumiem tiks iekļauts arī dienas kārtības punkts par informācijas apmaiņu. Tiks saglabāta un pilnveidota arī informācijas izvietošanas kārtība Būvniecības fakultātes mājaslapā internetā.

Lai nodrošinātu kvalitatīvu BIF realizēto studiju kursu pilnveidi, ir plānots pastāvīgi uzaicināt kā vieslektorus vadošos Latvijas un ES būvniecības nozares ekspertus. Tas dotu iespēju jaunajiem speciālistiem paaugstināt savu kvalifikāciju, sekot līdzi zinātnes attīstības tendencēm, savukārt pieredzes bagātajiem pētniekiem un profesoriem nepazaudēt saikni ar ražošanas procesu un sekot līdzi jaunākajām tendencēm būvniecības nozarē.

2021. gada 1. jūnijā

RTU, BIF, Profesors Mārtiņš Vilnītis